Vonószőr

A Téka Lovas Egyesület megalakulásával rendszeresen biztosítva

lett a lovagoltatás a Téka Táborban. Fülöp Tibi és Ferenczi Jancsi

vezetésével hozták a lovakat teherautóval, és a tábor ideje alatt lovagoltattak,

bemutatókat tartottak. Parádés volt, hiszen Jakab Laci, a

nagy kaszkadőr, hihetetlen figurákra volt képes. Ha kellett, bevágtattak

az erdőbe, a csűrbe, de a kocsmából is az italukat lóhátról kérték.

Emlékszem, egyszer a táborba jövet felborultak a teherautóval,

amiben a lovak voltak, ráadásul még Orosz Gergő is bent volt, hogy

vigyázzon rájuk, és nyugtatgassa őket. Szerencsésen megúszták, a

lovak is csak kisebb sérüléseket szenvedtek.

Teltek-múltak a napok, mindenki felépült, míg egyik este mondom

Jakab Lacinak, hogy tudna-e adni egy kis lószőrt a vonómba,

mert teljesen elkopott.

– Persze – mondja. – Gyere, szakítunk a ló farkából.

Az istálló az erdőben volt, éjszaka mentünk, semmi világítás. Laci

mondta, hogy fogjam a kezét, mivel én csak táncoló fehér karikákat

láttam a vak sötétben, és azt se tudtam, hová megyünk.

Egyszer csak érezni kezdtem a lószagot, gondoltam, már itt lehetünk

az istálló közelében. Laci mondta, hogy ne ijedjek meg, megfogja

a kezem és megmutatja a sötétben, hol van a lószőr. És ebben

a pillanatban belehelyezte a tenyerembe a csődőr heréit.

Azt hittem megőrülök, hiszen tudtam, hogy a ló hátsójánál állunk!

Mindjárt felrúg, és vége mindennek! Nem rúgott fel, Laci pedig kiszakasztott

egy csomó lószőrt, és visszatértünk a kocsmába, hogy megháláljam

ezt neki.

Azért bevallhatom, hogy ilyen dolog még nem volt a kezemben.